### Il Gesu
A jezsuita rend római főtemploma. Épületéhez több építész, köztük Michelangelo is készített terveket, végül 1568-ban az építkezést támogató Alessandro Farnese bíboros saját építészére, Giacomo Barozzi-Vignolára bízta a tervek kidolgozását. Vignola a jezsuiták kívánságainak megfelelően egyhajós, két oldalán kápolnasorral kiegészített, dongaboltozatos lefedésű hosszházat tervezett, amelyet rövid keresztházakkal, íves főszentéllyel bővített, nagy kupolatér követ. A hosszanti és központos tértípusok egyesítésével latinkeresztet formázó alaprajz, tágas, jó akusztikájú tér jött létre. A templom homlokzatát Giacomo della Porta tervezte. JKJ