### Ráday Gedeon id. (Ludány, 1713 - Pécel, 1792)
Költő, irodalomszervező, mecénás. Németországban tanult, majd hazatérve világi és egyházi méltóságokat töltött be. Apjától, Ráday Páltól örökölt könyvtárát továbbfejlesztette (főleg a régi magyar anyag gyűjtésében törekedett teljességre). Könyvtárának anyagával segítette Bod Péter Magyar Athenásának létrejöttét, valamint kéziratgyűjteményével támogatta Aranka György erdélyi Nyelvmívelő Társaságát. Az 1780-as évektől Kazinczy, Pálóczi, Édes Gergely küldik el műveiket számára. Támogatta Révai Magyar költeményes gyűjtemény című művének kiadását, valamint részt vett a Magyar Hírmondó, a kassai Magyar Museum és az Orpheus szerkesztésében. 1764-ben Pest megye követe az országgyűlésben. Nagyműveltségű, biztos ítéletű irányító, kedves, megnyerő egyéniség. Pesti és péceli háza, könyvtára, levelezése körül alakult ki a felvilágosodás irodalmi életének egyik fontos sejtje. Elsőként kísérletezett a nyugat-európai versforma meghonosításával. Keveset írt, munkái főként folyóiratokban jelentek meg. MM-UG