### Katonai Határőrvidék
Horvátország és Magyarország déli, Erdély déli és keleti határán a 16-18. században a török elleni védekezésül kialakított katonai szervezet. A 16. században szerveződött a vend és a horvát határőrvidék (varasdi és károlyvárosi főparancsnokság), ezt követte a 17. század végén a báni, majd a 18. század elején a szlavóniai határőrvidék. A 18. század elején szervezték meg a tiszai és marosi határőrvidéket, amelyet az 1740-es években megszüntettek. Az 1760-as években alakították ki a bánáti határőrvidéket az Al-Duna mentén, s hozzá csatlakozott a Duna és a Tisza találkozásánál a titeli sajkás kerület. A határőrvidékek lakossága túlnyomórészt szerb és horvát volt, bár a Bánátban román és német határőrezredet is létesítettek. A határőrök a katonai szolgálat fejében telket kaptak, s századokba, zászlóaljakba és ezredekbe voltak szervezve. A határőrvidék a bécsi Udvari Haditanács irányítása alatt állt. Az 1760-as években került sor az erdélyi határőrség megszervezésére két székely és két román gyalogezreddel és egy székely huszárezreddel. KL