### Tessedik Sámuel (1742-1820)
A pozsonyi evangélikus líceumban tanult, majd német egyetemeken tökéletesítette teológiai és természettudományos ismereteit. A kor talán legelőremutatóbb pedagógus egyénisége, egyszersmind kitűnő agrármérnök, mezőgazdasági szakíró volt. Szarvasi templomkertjét európai hírű reformiskolává fejlesztette. A parasztember Magyarországon (1786) című könyvében az istállózó állattartás, a vetésforgó, a takarmány- és az ipari növények termesztésének hasznosságát fejtegette. Tessedik II. József reformpolitikáját támogatta, ezért történt, hogy az uralkodó halála után, a nemesség politikai akcióinak hatására iskolájának bezárására kényszerült. ÁP-SzJú