### Royal Society
A természettudományok előremozdítása érdekében létrehozott londoni tudományos társaság, melyet 1662-ben alapítottak II. Károly angol király (1660-1685) védnöksége alatt. A Társaság tagjai közé tartozott a csillagász Edmund Halley, a filozófus John Locke, valamint az építész Sir Christopher Wren (1632-1704), London újjáépítője az 1666-os nagy tűzvész után. Newton a Royal Societynek dedikálta Principia című alkotását, s a Társaság rövidesen elnökéül választotta. Nevezetesek voltak felolvasóülései, valamint a tagok és a külföldi levelező tagok műveit publikáló folyóirata. A Royal Society mint tudományos akadémia lényegesen nagyobb függetlenséget vívott ki magának az uralkodóval szemben, mint az 1666-ban alapított Francia Királyi Tudományos Akadémia. ÁP-SzJú