### Zimmermann, Anton (Breitenau, 1741 - Pozsony, 1781)
Előbb Königgrätzben a püspöki templom orgonistája volt, majd Pozsony egyik legjelentősebb együttesét, Batthyány József hercegprímás virtuóz zenekarát (fennállt: 1776-1784) irányította művészeti vezetőként, karmesterként, 1780-1781-ben pedig emellett a Szent Márton-dóm orgonista-állását is betöltötte. Életművét az egyházi és világi művek arányának kiegyensúlyozottsága jellemzi: 41 szimfónia, 18 versenymű (csembalóra, nagybőgőre), figyelemre méltó mennyiségű és színvonalú kamarazene mellett 16 misét, számos kisebb egyházi művet írt. A művek színvonalát jellemzi, hogy a szimfóniák közül kettőt hosszú ideig Joseph Haydn műveként tartották számon. SÁ