### Mária Krisztina (1742-1798)
I. (Lotharingiai) Ferenc István későbbi német-római császár és (Habsburg) Mária Terézia királynő leánya, osztrák főhercegnő. 1766-ban szerelmi házasságra lépett Albert Kázmér szász-tescheni herceggel, Magyarország előző évben kinevezett helytartójával. A házaspár ott tartózkodása idején Pozsony, az akkori magyar főváros virágzó kulturális központ lett, s a művészi adottságokkal rendelkező helytartóné nagy rokonszenvnek örvendett. II. József császár 1780-ban férjével együtt Osztrák-Németalföld kormányzójává nevezte ki, mely méltóság uralkodó bátyja alkotmányellenes lépései miatt meghasonlást és kudarcot hozott számukra. A francia katonai behatolás miatt 1792-ben elhagyták Belgiumot és Bécsbe költöztek. KJ