### Dugonics András (Szeged, 1740 - Szeged, 1818)
Szegedi iparoscsaládból származik. 1756-ban lép be a piarista rendbe. Több helyen tanít, 1774-től a nagyszombati, majd a pesti egyetemen a matematika tanára. 1808-tól Szegeden élt. Az Etelka című regénye sikere után több regényt írt; négy, különböző forrásból magyarított drámája jelent meg Jelen történetek címen 1794-ben. Történeti műveket írt Rómáról és a magyar őstörténetről. Nevezetes munkája a Magyar példabeszédek és jeles mondások című gyűjteménye, de ez csak halála után jelent meg 1820-ban. Magyar nyelvű matematika tankönyvet adott ki, amely szerkesztésekor úttörő szerepet játszott a matematikai műszavak magyarításában (A tudákosságnak [ ...] könyveit 1784-től adta ki). Hazafiságának fontos része a nyelvújítás, képzéssel, analógiás megoldásokkal sok új szót alkotott, régieket elevenített föl, számos népnyelvi szót emelt be az irodalmi nyelvbe. MM-UG