### Kirchentrio
A templomi együttesek alapösszeállítása a 18. században (az énekeseken kívül) két hegedűjátékost és egy orgonistát feltételezett (a szakirodalomban Kirchentrio). Változatlan maradt az elnevezés, ha e legszűkebb előadógárda basszus-csoportjához violone (bőgő) csatlakozott, mert változatlanul három szólamot játszottak. Ünnepélyes alkalmakkor ez az együttes két clarinóval (magas trombitával) és timpanival (üstdobbal) egészült ki. A század folyamán az együttes fokozatosan bővülhetett: a hegedűsöket duplázták, szerepet kaptak más fúvósok is (oboa, kürt), a század végén a vonóskar előbb brácsával, majd csellóval bővült, és a fúvósok száma tovább nőtt (pl. Haydn Harmoniemesse, 1802: 11 fúvós). SÁ