### Bethlen Kata, II. Apafi Mihályné (meghalt 1725-ben)
Bethlen Gergely főgenerális lánya, II. Apafi Mihály neje. Az 1695-ös erdélyi esküvő után szinte azonnal elszakadt Bécsbe kényszerített férjétől, akit csak hosszú idő után követhetett a száműzetésbe. A hatalmától megfosztott fejedelmi pár az erdélyi főúri körök és a Habsburg-udvar érdekeinek kiszolgáltatva élt távol hazájától. Bethlen Kata művelt, irodalmi érzékenységgel rendelkező asszony volt, az erdélyi nőírók egyike. Pietista indíttatású, átélt, személyes vallásosságról tanúskodó, költői erejű imádságoskönyve (Bujdosásnak emlékezetköve, Lőcse, 1726) 1915-ig legalább 28 kiadást ért meg. ÁP-SzJú