### Nepomuki Szent János (1340-1383)
Csehország védőszentje, a jezsuiták egyik mennyei pártfogója. IV. Vencel cseh király udvarában szolgált, és a királyné gyóntatója lett. A kegyetlen természetű király szerette volna tőle megtudni, hogy mit gyón a felesége, ám ő a gyónási titkot semmilyen körülmények között nem volt hajlandó megszegni. Ezért a király a Moldva vizébe vettette. A János tiszteletére alakult jámbor társulatoknak fő kötelességük volt az emberek jó hírének tisztelete és megvédelmezése, küzdelem a rágalom, pletyka ellen. Életéből, illetőleg halálából következik, hogy a vízenjárók választották pártfogóul. Szobra az egyik legjellegzetesebb téralkotó eleme a magyar barokk városképnek, ám szerte az országban föllelhetjük útfélen, kutak, hidak mellett, hidakon, kompok tövében, vízjárta helyek szélén is. Ünnepét május 16-án tartják. TI