### Istvánffy Benedek (Pannonhalma, 1733 - Győr, 1778)
A klasszicizmus előtti korszak egyetlen jelentékeny magyar származású zeneszerzője. 1766-1778 között a győri székesegyház orgonista-karnagyaként a város vezető zenésze volt, de darabjait csak szűk körben ismerték (Győrön kívül Sopronban, Veszprémben és Kismartonban). Kevés számú fennmaradt művének hazai viszonylatban szokatlanul magas színvonala a legkiválóbb iskolát/mestert feltételezi, s ezt a kutatók a kismartoni Esterházy-udvarban, illetve Joseph Gregor Werner személyében vélik megtalálni. Jól tájékozott szerző, aki az előző generáció műveit éppúgy ismerte, mint a kortársakét. Invenciózusan beszélte a legkorszerűbb zenei nyelvet (sőt, sok tekintetben az érett klasszikát előlegezte meg), nagyvonalú formálási képesség jellemzi, sok egyéni formai ötlet, gazdag harmóniai nyelvezet. Fennmaradt művei: két mise, két himnusz, öt offertórium, továbbá egy introitus és egy antifóna. SÁ