### stukkó
Gipsz, finom homok és mész enyves keverékéből készített, könnyen formázható anyag, amely szobrok és falfelületre helyezett díszítőelemek készítésére egyaránt alkalmas. Színezve és aranyozva igen dekoratív hatású, ezért a barokk épületbelsők kedvelt díszítőtechnikája. Magas színvonalú, rokokó stukkódekoráció maradt fenn a kalocsai székesegyház mennyezetén és a fertődi Esterházy-kastély enteriőrjeiben. A stukkószobrászok közül virtuóz technikájával Johann Anton Krauss emelkedik ki. JKJ