### kanásztánc
A kanásztánc-ritmus jellegzetes, soronként tipikusan 7+6, illetve 8+6 szótagszámból álló (soronként tehát 13 vagy 14 szótagos), 2/4-es tagolású ritmusképlet, melyben jellegzetes az első ütem zakatoló nyolcad-mozgása és a sor legutolsó ütemének kétnegyed zárása. Amikor Bartók Béla az ukrán népzenében megismerte (aminek alapján a kolomejka nevet adta neki), még nem tudhatta, hogy a magyar népzene egyik meghatározó ritmusképlete ez, mely a régi stílusú, szimmetrikus giusto táncdallamokhoz kapcsolódik. Magyar nevét is innen kapta: a pásztorok (közte a kanászok) ugrós táncait kísérő dallamoknak ilyen ritmusa volt. A ritmusképlet szélesebb elterjedtségére utal az, hogy környezetünkben az ukránon kívül más népek zenéjében is otthonos, valamint a középkori ún. vágáns ritmussal is rokon. TL