### Novotni, Franz Anton (1749 körül - Pécs, 1806)
Bécsből Pécsre származott komponista, az egyik legnépszerűbb, széles körben játszott magyarországi egyházi szerzővé vált (nem azonos a kismartoni F. N. Novotnyval). Leopold Kozeluch tanítványa volt Bécsben, az 1770-es években valószínűleg valamilyen egyházi állást is betöltött ott, hiszen komponistaként már ekkor meglehetős ismertségre tett szert (számos osztrák gyűjteményben maradtak fenn művei). 1782-ben Franz Krommerral, a későbbi bécsi udvari komponistával egy évben a pécsi székesegyház zenekarához szerződött, ahol 1800-1806 között a karnagyi állást is betöltötte. Csaknem kizárólag egyházi műveket komponált (mintegy harminc misét, kb. harminc kisebb egyházi művet - és csak két szimfóniát), ezeket Pécsen kívül Pesten, Veszprémben, Győrött (Kalocsán) is játszották, legsikeresebb miséit öt-hat különböző forrás (köztük számos bécsi másolat) is megőrizte. SÁ