### Hefele, Melchior (Kaltenbrunn, 1716 - Szombathely, 1794)
Osztrák származású építész. Tanulóéveit a würzburgi hercegérseki udvarban, az európai rokokó egyik központjában töltötte. Egy ideig a bécsi magyar testőrség rajztanáraként is működött. 1757-ben a bécsi akadémia tagjai közé választották. 1765 körül Eszterháza új kastélya számára terveket és modelleket készített. Batthyány József megbízásából tervezte a pozsonyi prímási palotát (1777-1781), majd a főpap budai palotáját (1783). Még a győri székesegyház belsőépítészeti munkálatai (1771-1773) során került kapcsolatba Szily János kanonokkal, aki később szombathelyi püspökként legjelentősebb mecénásává vált. A szombathelyi szeminárium (1777), a püspöki palota (1778-1783) és a székesegyház (1791-1814) nagyszabású együttesének teljes kiépülését nem érhette meg. Korai rokokó korszakát leszámítva Hefele a klasszicizáló későbarokk építészet elméletileg is igen felkészült, kissé eklektikus formanyelvű mestere. JKJ