### Rákóczi-kultusz
A népszerű kuruc énekeken kívül tudós alkotások is népszerűsítették II. Rákóczi Ferenc személyiségét. Forgách Simon kiváló katonai író (1669-1730) Rákóczinak ajánlotta Zrínyi Török áfiumának kiadását (Kolozsvár, 1705), párhuzamot vonva a költő Zrínyi Miklós és Rákóczi katonapolitikai elvei között. Csuzi Cseh József (meghalt 1731-ben) latin verses állambölcseleti munkában magasztalta a fejedelmet, Missovitz Mihály (meghalt 1710-ben) pedig két latin nyelvű iskoladrámát szentelt Rákóczi magasztalásának, egyikben a Mátyás-hagyományt, másikban a Kürosz-mondát véve alapul (Lőcse, 1705, 1708). ÁP-SzJú