### regényes művek A felvilágosodás korában megjelent néhány sikeres mű, amelyek a tanítást az olvasmányossággal, a szórakoztató, kalandos történetekkel népszerűsítették. Állambölcseleti oktatást adott a francia Fénelon után készült Telemachus bujdosásának történetei, ez több kiadást is megért (1714, 1755, 1770, 1775, 1783.). Odysseus fia, Telemachus és tanítója, Mentor viszontagságos utazásait írja le a görög szigetektől Egyiptomig; kalandjaikat szerelmi vetélkedés is bonyolítja, beszélgetéseikben kifejtik a helyes uralkodás elveit. Több német szerző átdolgozásából készült Mészáros Ignác Kártigám című regénye (1771). A szép és okos török kisasszonyt többször elrabolják szerelmétől, sok megpróbáltatás után találkoznak újra, ezeknek során Kártigám mindvégig őrzi erényeit és állhatatos szerelmét, amely elnyeri jutalmát, s végül még az is kiderül róla, hogy elrabolt magyar nemeskisasszony. MM