### Bengraf, Joseph (Neustadt a.d. Saale, 1745 - Pest, 1791)
Német származású zeneszerző, neve főleg magyar táncai kapcsán ismert, noha elsősorban egyházi komponista volt. 1784-1791 között a pesti főplébániatemplom (ma: belvárosi templom) regens chori tisztét töltötte be, és mind zenei vezetőként, mind zeneszerzőként jelentős hatást gyakorolt. Harminc misét, nyolc Requiemet, sok kisebb egyházi művet írt. Művei halála után még mintegy negyven éven át a templom műsorának meghatározó részét képezték. Egyetlen nyomtatásban megjelent egyházi művét (Kirchenmusik) a pesti evangélikus egyház felkérésére írta. Világi kompozíciói közül nyomtatásban megjelentek a dalok, kamaraműveinek kéziratait a keszthelyi Helikon Könyvtárban őrizték meg. Billentyűs hangszerre írt művei közül az első publikált magyar táncként számon tartott darabok a legismertebbek: Trois divertissements (benne: Ballet hongrois, Pest-Wien, 1784) és XII Magyar Tántzok (Wien, 1790). SÁ