### osztrák örökösödési háború (1740-1748)
III. Károly halála után Mária Terézia örökölte a trónt, a leányági utódlás jogát kétségbe vonó hatalmak azonban nem akarták ezt elismerni. II. (Nagy) Frigyes porosz király robbantotta ki a háborút, aki 1740 decemberében seregével bevonult a Habsburg Birodalomhoz tartozó Sziléziába. A Habsburgok szempontjából e háború legfontosabb következménye Szilézia elvesztése volt: ennek átadását már 1741 októberében kilátásba helyezte az uralkodónő, de csak a következő év nyarán valósult meg, akkor sem teljesen. Mária Terézia nem is tekintette végérvényesnek e leggazdagabb tartományáról való lemondást, ám az annak visszaszerzésére irányuló erőfeszítéseit nem koronázta siker. E háború - az angol-francia hatalmi rivalizálás következtében - Európán kívüli, gyarmati területekre is kiterjedt. A konfliktus az Aachenben kötött békével ért véget. KJ