### gregorián reform
A nyugati kereszténység 11. századi nagy reformmozgalma, amely a reformok egyik erőskezű végrehajtójáról, VII. Gergely pápáról (1073-1085) kapta nevét. A reform elsősorban a papság belső, erkölcsi megtisztulását, megújulását tűzte ki célul. Felvette a harcot az egyházi tisztségek vásárlása (szimónia) ellen, és szigorúan megkövetelte a papi nőtlenséget (cölibátus). Fontos célkitűzése volt az "egyház szabadságának" kivívása, ezért igyekezett a világi hatalmakat megfosztani a püspökök és apátok kinevezésének és beiktatásának (invesztitura) jogától. A reform megerősítette és jogilag alátámasztotta a római pápa primátusát, azaz egyetemes joghatóságát és törvényhozói, bírói hatalmát. Ezzel párhuzamosan megerősödött a nyugati egyházban a centralizáció: az ügyek nagy részének elintézését kivonták a püspökök jogköréből, s közvetlenül a pápa, illetve a pápai kúria döntésére bízták. KL