### kegykép
Vallásos tiszteletben tartott szentkép, amelynek csodatévő hatalmat tulajdonítanak. Általában zarándoktemplomokban, kegyoltárokon helyezik el. Magyarországon különösen a vérző, könnyező Mária-képek örvendenek különös tiszteletnek. A Mária-ábrázolások eredetéről, történetéről ún. atlas marianusokat adtak ki (pl. Esterházy Pál: Az egész világon levő csudálatos Boldogságos Szűz képeinek rövideden föltett eredetei. Nagyszombat, 1690). A kegyképek jelentősége a 18. században megnőtt, amikor a jezsuiták több középkori kegyhelyet fölelvenítettek, valamint a bevándorló német telepesek magukkal hozott kegyképek révén új kegyhelyek kialakulását segítették elő. JKJ-TI