### Descartes, René (1596-1650)
Francia filozófus, matematikus, fizikus. A jezsuitáknál nevelkedett, s a szerzetesrend pedagógiájára jellemző "geometriai" metódus jelentősen hatott rá. 1628-tól kezdve Hollandiában élt, s páratlan matematikai tudására alapozva a gondolkodás általános módszerét kívánta kidolgozni. Értekezés a módszerről című műve (1637) óriási hírnevet biztosított szerzőjének, de sokan vádolták eretnekséggel. Constantijn Huygens, Hollandia tudós minisztere azonban pártfogásába vette. A világmindenség szerkezetét feltáró tervezett "Világkönyvéből" csak a Fizika (1644) készült el. A könyv "erőcentrikus" szemlélete nagy hatást tett Newtonra is, aki Principiájában éppen ezt a könyvet kívánta felülmúlni. Descartes később Svédországba költözött, elfogadva a tudomány iránt érdeklődő Krisztina királynő (1632-1654), a római Árkádia-akadémia alapítója meghívását. A hideg éghajlat hamarosan kikezdte egészségét, tüdőgyulladást kapott, és meghalt. ÁP-SzJú