### Arcadia-akadémia
Accademia dell'Arcadia - az ókori görög Árkádia tartomány nevét viselő római irodalmi és tudományos akadémia. A Rómában letelepedő Krisztina, volt svéd királynő szalonjában összegyűlő társaságból szerveződött. Az árkádista irodalmárok a barokk művészet fenkölt merevségével szemben a rokokó felé fordultak. Kedvelték a bukolikus, pásztori külsőségeket, fontosabb azonban, hogy visszatértek az arisztotelészi esztétikához, a természetutánzás elveihez. Ebből a gondolatkörből eredeztethető többek között az irodalmi népiesség programja is. A társaságnak több magyar tagja volt, köztük Faludi Ferenc. ÁP-SzJú