### Kracker, Johann Lucas (Bécs, 1717 - Eger, 1779)
Osztrák festő. A bécsi akadémián tanult, elsősorban Paul Troger volt rá nagy hatással. Előbb Morva- és Csehországban működött. A klosterbrucki premontrei kolostor munkálatain az építész Pilgrammal és a szobrász Krausszal együtt dolgozott. A három mester újabb közös alkotása a rend jászói monostorának temploma, ahol Kracker 1762-től oltárképeket és freskókat készített. Esterházy Károly megbízásából az egri egyházmegye számos templomában dolgozott. Jelentős freskói maradtak fenn az egri kispréposti palotában és az aszódi Podmaniczky-kastélyban. Fő művének az egri líceum Tridenti zsinat című freskója tekinthető, amelyet az architektúrafestő Joseph Zachhal közösen készített. JKJ