### Gottsched, Johann Christoph (Judittenkirchen, 1700 - Lipcse, 1766) Német író, kritikus. Poroszországból elmenekülve a lipcsei egyetem professzora lett. 1730 és 1740 között a német irodalom legjelentékenyebb alakja, valóságos diktátora. 1730-ban jelent meg alapvető elméleti műve, a Critische Dichtkunst vor die Deutschen, amelyben a költészetet az ész művészetének és társadalmilag hasznos tevékenységnek tartja, ami egyszerre tanít és gyönyörködtet. 1740-től fellépő új kritikusok (Lessing, Klopstock) igyekeztek a költői képzeletet jogaiba visszahelyezni. Nagy érdemeket szerzett a művelődéspolitikában, európai szintű, polgári német nemzeti kultúra megteremtésén fáradozott. Hangoztatta, hogy a sokak által lebecsült német nyelv is alkalmas a színes stílus hordozására, nemcsak a francia, de ehhez meg kell teremteni az egységesen kötelező német irodalmi nyelvet a politikailag széttagolt területen. Rendkívül jelentős a színházi reformja, kiadói és bibliográfusi munkássága. Hatása kétségtelen Bessenyi és Batsányi munkásságára. UG