### utazási kalandregény
Egyik legrégibb regénytípus. A tér benne a mindennapok valóságos helye, ahol viszont nem mindennapi események, kalandok játszódnak le. Szembesítések terepe is: a falu és a város, a természetes és a nem természetes, a régi és az új, az eszme és a valóság ellentétei merülnek itt fel. Az idő az utazás egészének ideje, de nem a pontos életrajzi, történeti szakasz, hanem inkább kaland-idő: időmetszetek, sűrítések egy-egy váratlan, fontos cselekmény körül. Az ember nem aktív, inkább történnek vele az események, irányítója, viselkedésének meghatározója egy eszményi magatartás, Bessenyeinél például a tanulnivágyó, az elfogulatlanul ítélkező, a felvilágosodott ember önmegvalósító ideálja. MM