### felvilágosodott eposz
Mintája Voltaire IV. Henrikről szóló eposza (Henriade, 1723). Két fordítása is készült e korban: Szilágyi Sámuelé: Voltér úrnak Henriása (1789) és Péczeli Józsefé: Henriás (1792). Voltaire "ésszerűsítette" a műfajt: a megszólítás itt nem isteni lényhez, hanem a "mennyei igazsághoz" szól, a mitológiai alakokat felvilágosodott allegóriák helyettesítik (Ész, Erény, Igazság, stb.), a csodás elemeket, eseményeket a hős álmában látja, a főhőst esendő emberi lényként, hibáival együtt ábrázolja. Bessenyei Hunyadi Mátyásról írt e szellemben eposzt. Mátyás itt indulatos, hatalomvágyó, ő is álomlátásban kap irányítást az uralkodás követendő elveiről. MM