### Ráday Pál (1677-1733)
Rákóczi Ferenc fejedelem titkos szekretáriusa és kancelláriájának vezetője. A szabadságharc diplomáciájában, publicisztikájában jelentős szerepet játszott. Követútjain diáriumot vezetett. Feladatkörébe tartozott a külföldi közvélemény tájékoztatása a szabadságharc céljairól és eseményeiről. Ő fogalmazta meg a Recrudescunt... kezdetű híres kiáltványt (1704). Részt vett a Mercurius Veridicus ex Hungaria című újság szerkesztésében, a cikkek egy részét is ő maga írta. Irodalmi életműve igen sokrétű. Fiatalkorában szerelmes verseket írt a barokk nemesi költészet modorában, később a vallásos lírát művelte. Lelki hódulás (Kassa, 1710) című imádságoskönyve javarészt pietista felfogású könyörgéseket tartalmaz, ezek többsége fordítás. Ráday a Rákóczi-szabadságharc után a református egyház főgondnokaként fellépett az ellenreformációval szemben. Lelkes művészetpártoló volt, Mányoki Ádám megfestette arcképét. A mai Ráday-gyűjteménynek az ő kiváló könyvtára vetette meg az alapját. ÁP-SzJú