### Albert Kázmér (1742-1822)
Frigyes Ágost szász választófejedelem és lengyel király, valamint Habsburg Mária Jozefa fia, szász-tescheni herceg. Mária Terézia királynő leánya, Mária Krisztina vőlegényeként 1765-ben Magyarország helytartójává nevezte ki, hogy méltóvá tegye a főhercegnő kezére. Házasságkötésükre a következő évben került sor Pozsonyban. Albert felesége közreműködésével alapította meg a Habsburg Birodalom legnagyobb rézmetszetgyűjteményét, a róla elnevezett Albertinát. 1780-ban II. József császár a herceget hitvesével együtt Osztrák-Németalföld helytartójává nevezte ki, amely méltóságban az uralkodó kormányzati elképzelései s az ennek nyomán támadt ottani felkelés miatt nem lehettek sikeresek, s a francia katonaság belgiumi bevonulása miatt 1792-ben Bécsbe költöztek. Albertet mélyen megrendítette feleségének 1798-ban bekövetkezett halála. Szép síremléket állíttatott számára a bécsi Szent Ágoston-templomban, amely Antonio Canova egyik fő művének számít. KJ