### Mayerhoffer András (Salzburg, 1690 - Pest, 1771)
Pesti építőmester. Magyaroszági működését kamarai építkezéseken kezdte. 1728-ban a pesti kőműves- és kőfaragócéh mesterévé választották. Elsősorban kivitelezőként működött, a céh privilégiuma alapján vidéken is vállalhatott munkát, ezért működése a Pest környéki és az alföldi településeken is jelentős. Szerepét a régebbi művészettörténet-írás jócskán túlértékelte: neki tulajdonította a pesti pálos (egyetemi) templom, a kalocsai székesegyház és a Grassalkovich-típusú kastélyok jelentős részének tervezését. A fennmaradt adatok szinte kizárólag kivitelezői tevékenységét dokumentálják, de bizonyosan foglalkozott tervezéssel is. Hiteles műve, a pesti Péterffy-palota az osztrák barokk hatása alatt dolgozó, tehetséges építésznek mutatja. JKJ