### Druschetzky, Georg (Jiri Druzecki) (Druzek?/Jemniky?, 1745 - Buda, 1819)
Cseh származású szerző, aki negyedszázadig Ausztriában, majd 1786-tól több mint harminc éven át Magyarországon működött. Pozsonyban Grassalkovics Antal zenekarában játszott, majd 1791-től 1799-ig Batthyány József hercegprímás zenésze volt, előbb Pozsonyban, majd Pest-Budán. A századfordulótól József nádor budai fúvósegyüttesét vezette, később ugyanitt udvari komponistává lépett elő. Hagyatékát és Magyarországon keletkezett műveinek jelentős hányadát az Országos Széchényi Könyvtár és a keszthelyi Helikon Könyvtár őrzi. Miután ezek létezését a nemzetközi irodalom a legutóbbi időig nem vette tudomásul, Druschetzkyt "kisigényű fúvósszerző"-nek tartották. Ez a meghatározás azonban a teljes életmű ismeretében módosításra szorul, hiszen az adott lehetőségekhez (megrendelésekhez) igazodva különböző műfajokban alkotott: katonazenészként, fúvósegyüttesek tagjaként csaknem háromszáz fúvóspartitát írt, de Linzben színpadi műveket (és szimfóniákat, kamarazenét), Pozsonyban szimfóniákat, versenyműveket, Pesten operákat és koncerteket, Budán egyházi műveket és sok kamarazenét is komponált. Újabban megszólaltatott és kiadott művei határozott zeneszerzői leleményességét, feltűnő hangszerelési érzékét bizonyítják. SÁ