### párosító vagy házasító dal
A népszokásdalok csoportja, mely szövegében költői jelképekbe ágyazva énekli össze a fiatalokat. A versbe mindig valódi leány és legény nevét tették be. Első ismert párosító szövegünk 1750-ből való, mely egy büntetőperi vallomás jegyzőkönyvében maradt fenn. Sem ez, sem a 19. században feljegyzett szövegek nem különböznek a 20. század közepén is még teljes elevenséggel élő párosítók szövegeitől, ami hosszú múltjukra utal. A párosítók szövegeihez zeneileg egyszerű dallamok kapcsolódnak. TL