### Locke, John (1632-1704)
Angol filozófus. Puritán családból származott, a puritanizmus szigorú elvei szerint nevelkedett. Az oxfordi egyetemen ismerkedett meg a kísérleti fizika eredményeivel és Descartes filozófiájával. Orvosi diplomát szerzett, és Lord Ashley, a befolyásos politikus orvosaként maga is egyre növekvő politikai szerephez jutott. II. Jakab király katolikus rezsimje alatt ellenzékbe vonult, s a Hollandiában élő emigráns kormány egyik vezető tanácsadója lett. Orániai Vilmos hatalomrakerülése (1688) után Locke az alkotmányos monarchia hivataos filozófusának számított. Legfontosabb műveit az ismeretelmélet és a természetjog területén alkotta. Tagadta a velünk született eszmék létezését - ezáltal a szenzualizmus, s közvetve a szentimentalizmus megalapozójává vált. Eszméi nagy hatással voltak Bessenyei György filozófiai írásaira. ÁP-SzJú