### Pápai Páriz Ferenc id. (Dés, 1649 - Nagyenyed, 1716)
Az Erdélyi Fejedelemség legutolsó korszakának meghatározó polihisztora: orvos, író, költő, nyelvész s elsősorban tanár, aki a nagyenyedi Bethlen Kollégium élén hosszú időn át a korszerű európai eszmékre, elsősorban Descartes tanaira oktatta diákjait. Pax corporis (A test békéje, 1690, 1695) című orvosi könyvének kiemelkedő szerepe van a magyar orvostörténetben, noha lényegében népszerűsítő alkotás, s már a 17. század végének tudományos színvonalán sem volt minden tekintetben korszerű. A Tótfalusi Kis Miklós halálára írt Életnek könyve (Kolozsvár, 1702) emléket állít az elhunyt barátnak, s egyben az első magyar nyomdatörténeti vázlat is. Átdolgozva és kibővítve kiadta Szenci Molnár latin-magyar szótárát, amely csaknem kétszáz évig volt használatos. ÁP-SzJú-UG