### piarista rend
A szegény gyermekek nevelésére alakult szerzetesrend 1711 után tűnt fel Magyarországon. Eredetileg németországi rendtartományukból irányították őket, ám 1721-től önálló magyar rendtartományba szerveződtek. A jezsuiták után a kegyesrendiek működtették a legtöbb katolikus iskolát az országban. A két tanító rend között versengés alakult ki, melynek előnyös hatásai is voltak. Tanintézeteikben a hagyományos skolasztikus gondolkodásmód a modern természettudomány elemeivel keveredett. Szoros kapcsolatot tartottak fenn Rómával, ahonnan modern áramlatok is érkeztek hazánkba. Az Itáliában végzett piarista tanárok egy része Galilei, Gassendi, Descartes és Wolff tanításainak híve volt. Horányi Elek, a neves piarista fizikus (1736-1809) Rómában védte meg doktori disszertációját. ÁP-SzJú