### Fischer von Erlach, Josef Emmanuel (Bécs, 1693 - Bécs, 1742)
Osztrák építész. Angliában és német földön tanult, építészeti és technikai ismereteket is elsajátított. Apja, Johann Bernhard Fischer von Erlach halála után "örökölte" annak udvari építészi hivatalát, s számos építkezését: a Karlskirche, az udvari istálló és az udvari könyvtár épületét is ő fejezte be. Belsőépítészeti, szobor- és dekorációterveket is készített. Magyaroszági művei között Keresztély Ágost érsek síremléke (egykor a pozsonyi dómban), a győri Frigyláda-emlék és a temesvári székesegyház tekinthető hiteles művének. A bécsi Szent József-emlékmű baldachinos architektúrája számos rokon vonást mutat a pozsonyi dóm és a pesti Invaliduspalota egykori főoltárépítményeivel, így a kutatás e művek tervezése esetében jogosan veti fel az ifj. Fischer közreműködésének lehetőségét. Műveinek ünnepélyes, kissé hűvös stílusa apja nemzedékének építészeti kifejezőeszközeiből válogat. JKJ