### II. Lipót (1747-1792)
I. (Lotharingiai) Ferenc császár és (Habsburg) Mária Terézia királynő fia, 1765-től, apja halálától kezdve Toszkána nagyhercege, 1790-től német-római császár és magyar király. Számos felvilágosult reformot valósított meg Toszkánában, mely tartomány uralkodójaként ellentétbe került császári bátyjával, II. Józseffel. Az utóbbi halálát követően, elődje ellenkezést kiváltó rendeletei miatt, igen nehéz helyzetben lépett elhunyt fivére örökébe. 1790-ben mégis sikerült megakadályoznia a porosz részről fenyegető háború kitörését, s 1791-ben békekötéssel zárta le a még II. József idején kezdődött, a Török Birodalommal szemben kirobbant fegyveres konfliktust. Élete utolsó heteiben védelmi szövetségre lépett a porosz uralkodóval a forradalmi Franciaország ellen. Magyar királlyá koronázásával egyidejűleg a rendek Sándor Lipót nevű fiát nádorrá választották. KJ