### bakternóta
Az éjjeliőrök (bakterek) hanglejtéses órakiáltásai. Pl. Tízet ütött már az óra / Térjetek már nyugovóra stb. A recitáció (kvinten, a végén lehajló kvarttal) és dalszerű ének (a kvint-repetíció után a sorpár második tagja végén pentachord leereszkedés) között álló énekes kiáltások zeneileg jóval korábbiak a 18. századnál. A szervezett őrködés német területről a 15-16. században került Magyarországra, a 18. századtól pedig szövegek is dokumentálják a szokás gyakorlását. A bakterek egyes falvakban trombitát is használtak, mellyel ritkábban dallamot is játszottak, de inkább csak jeladásra szolgált veszély esetén. TL