### illuzionizmus
A képzőművészetben a térmélység és a testek háromdimenziós hatásának érzékeltetése sík felületen (festmény, dombormű). Szélsőséges változata a trompe l'oeil. Leghatásosabb példái a barokk freskófestészetből ismertek. A 17. századi olasz illuzionista festészet eredményeit, a tudományos alapokon nyugvó látszatarchitektúra-szerkesztés fogásait Andrea del Pozzo elméleti munkája és mintakönyve, a Perspectiva Pictorum et Architectorum (Roma, 1693, 1698) foglalta össze. A magyarországi barokk festészetben Christoph Tausch, Antonio Galli-Bibiena, valamint Joseph Zach voltak legjobb művelői. JKJ