### Bessenyei György (1747-1811)
Régi nemesi családból származik. Sárospatakon tanul, otthon gazdálkodik. Élete nagy fordulata, mikor két bátyja után 1765-ben a bécsi testőrségbe kerül. Itt szerez széleskörű műveltséget, itt ismerkedik meg a felvilágosodás eszméivel, itt válik íróvá. 1772-től jelennek meg művei. 1773-ban kilép a testőrségből, a magyar protestáns egyházak szóvivője lesz. Az 1770-es évek végén írja röpiratait, amelyek részei nagy szervező munkájának. Meg akarja alapítani a Hazafiúi Magyar Társaságot, működéséről részletes programja volt. 1778-ben összekülönbözik a protestáns egyházi vezetőkkel. Bécsben akar maradni, áttér a katolikus vallásra, így kaphat állami állást (tiszteletbeli könyvtárőrré nevezik ki). II. József megvonja évdíját, Bessenyei hazatér Bihar megyei birtokára, Pusztakovácsira (ma Bakonszeg) költözik. Az 1790-es években részt vesz a megyei életben, de fokozatosan elszigetelődik. Mint veszélyes embert, megfigyelés alatt tartják. Írja nagy összegező munkáit, de ezek már életében nem jelenhettek meg. 1804-ben végleg felhagy az írással, teljes magányban él haláláig. Kívánsága szerint kertjében temették el, egyházi szertartás nélkül. MM