### II. József (1741-1790)
I. (Lotharingiai) Ferenc István későbbi német-római császár és (Habsburg) Mária Terézia királynő legidősebb fia, 1765-től német-római császár, 1780-tól magyar király. 1760-1763 között Izabella pármai hercegnővel élt házasságban. Szeretett felesége halála után Mária Jozefa bajor hercegnőt vette nőül. 1763-ban Álmodozások címmel papírra vetett emlékiratában írt először átfogóan kormányzati reformelképzeléseiről, melyek kulcsának az uralkodói teljhatalmat tekintette. Bár apja halála után Mária Terézia társuralkodóvá tette a Habsburg Birodalomban, anyja életében viszonylag kevés érdemi cselekvésre nyílt lehetősége. Viszont jobbára inkognitóban beutazta szinte az egész Monarchiát, s ennek során fontos tapasztalatokat szerzett. Mária Terézia halálát követően több ezerre rúgó rendelettel törekedett korszerűsítő reformokat bevezetni országaiban. Mivel ezek egy része alkotmányba ütközött, kormányzásával nemegyszer heves ellenállást váltott ki, mely különösen a császár életének utolsó hónapjaiban kritikus helyzetbe sodorta birodalmát. Egyeduralkodásának tíz esztendeje a kudarcok ellenére is döntő fontosságú volt a Habsburg Monarchia korszerűsítése szempontjából. KJ