### Hillebrandt, Franz Anton (Bécs, 1719 - Bécs, 1797)
Osztrák építész. A bécsi akadémián tanult, 1739-ben Würzburgban Balthasar Neumann mellett dolgozott. 1757-ban a magyar királyi kamara főépítészévé, 1772-ben császári főépítésszé, 1783-ban az Építészeti Igazgatóság vezetőjévé nevezték ki. Pozsonyban főúri palotákat épített, az 1770-es években terveket készített az esztergomi székesegyház és a nagyszombati egyetem épületéhez, valamint a székesfehérvári székesegyház főoltárához. Nagyváradon befejezte a Giovanni Battista Ricca által megkezdett székesegyházat és a püspöki palotát. 1783-ban a budai klarissza kolostort az országház számára alakította át. A pesti német színház és a Vigadó számára is készített terveket. Művei kissé száraz, akadémikus formavilágukkal a klasszicizáló késő barokk jellegzetes megnyilvánulásai. JKJ