### Canevale, Isidore Marcellus Amandus (Vincennes, 1730 - Bécs, 1786)
Olasz eredetű családból származó francia építész. Párizsi tanulóévek után az 1760-as években került Bécsbe. Magyarországi működése során - meg nem valósult - terveket készített az esztergomi prímási székesegyházhoz (1761). Christoph Anton Migazzi, bécsi érsek és váci püspök megbízásából a váci székesegyházat (1762-1777) és diadalívet (1765) építette. Pesten a kaszárnyának, majd börtönnek használt Újépületet is ő tervezte, valamint neki tulajdonítják a nógrádverőcei Migazzi-kastély tervezését. A szakirodalom a 18. századi Franciaországban kibontakozó ún. forradalmi építészet legjelentősebb közép-európai képviselői között tartja számon. JKJ