### Rousseau, Jean-Jacques (1712-1778)
A francia felvilágosodás egyik legnagyobb alakja, filozófus, zeneszerző. Az angol természetjog radikális továbbfejlesztésével a társadalom átalakítása és a közvetlen (nem képviseleti jellegű) demokrácia mellett érvelt, noha azt is tudta, hogy ez az ideális államforma a valóságban nem működtethető. Gondolatvilága sok tekintetben a romantikát előlegezi. Magyarországi hatása főként a 18. század végén, a felvilágosult nemesség mozgalmaiban kezdett érezhetővé válni. Közvetlen kapcsolatot viszonylag kevés magyarral ápolt - Teleki Józseffel való találkozása kivételesnek számít. Egy magyar barátját ismerjük, a külföldön élő Sauttersheim Ignácot (1738-1767), akiről Rousseau maga beszél önéletrajzi művében, a Vallomásokban. ÁP-SzJú