### Klein, Heinrich (Rudelsdorf, 1756 - Pozsony, 1832)
"Klavírista", orgonista, zeneszerző, teoretikus, pedagógus, publicista, szervező. Sokoldalú tevékenysége révén központi szerepet játszott Pozsony zenei életben. A Notre Dame-zárda (1784-től), majd az első zeneiskola tanára volt - növendékei közé tartozott Erkel Ferenc. Polgári koncertmatinékat szervezett, a pozsonyi zenész-egyesületek létrehozásában is résztvett. A Pressburger Zeitung és a lipcsei Allgemeine Musikalische Zeitung munkatársaként számos cikket, kritikát publikált, személyes kapcsolatban állt Beethovennel, akinek műveit lelkesen propagálta. Közéleti aktivitásának és zeneszerzői tevékenységének elismeréseként a svéd Királyi Akadémia tagjává választották (1805). Mintegy ötven kompozíciója maradt fenn, túlnyomórészt egyházi művek (közte kb. 15 színvonalas mise). Világi művei (dalok, billentyűs darabok) a pozsonyi Schauff Kiadónál jelentek meg, az uralkodóház tagjainak tiszteletére írt alkalmi kantátáit (1799, 1807, 1816) Pozsonyban adták elő. SÁ